


VIII недеља
· Организатор тржишта (берза)
· Појам и врсте берзе, оснивање и органи берзе, чланови берзе и послови на регулисаном тржишту (стр. 201-203)


Организатор тржишта
Берза представља специјализовано тржиште на коме се, у одређено време (тзв.берзански састанци) окупљају њени чланови или посредници чланова, ради закључивања одређених послова. Међутим, берза сама по себи није тржиште, она је организатор тржишта па је отуда у нашем позитивном праву и одређена као правно лице са седиштем у Републици основано у форми акционарског друштва, које управља пословањем регулисаног тржишта уколико поседује дозволу коју издаје Комисија за хартије од вредности, у складу са законом.
	Када је реч о врстама берзи основни критеријум који се у том погледу користи је предмет трговине. Дакле, сходно критеријуму предмета трговине берзе могу бити робне (продуктне), ефектне (финансијске) и мешовите. Робне берзе могу бити специјализоване, у ком случају се на њима тргује само једном врстом робе, или мешовите, када се на њима тргује разним врстама робе. И ефектне берзе такође могу бити специјализоване и мешовите. На првима се тргује само једном врстом тржишног материјала, а на другима различитим врстама тржишног материјала. Мада ретке у пракси могуће је да берзе у исто време тргују и робом и ефектима.

	(Литература: Слободан Ненадовић: Основи пословног права, Ваљево 2013, ВИПОС, стр. 201-203)






· Јавна предузећа
· Појам и карактеристике, оснивање и правни статус јавног предузећа, циљ оснивања и пословања, општи акти и организација, јавна предузећа у развијеним тржишним привредама и ЕУ (стр. 204-207)

Јавна предузећа
У нашем праву јавно предузеће је дефинисано као предузеће које обавља делатност од општег интереса, а које оснива држава, односно јединица локалне самоуправе или аутономна покрајина. Дакле, да би се неко предузеће сматрало јавним неопходно је кумулативно испуњење два услова: првог, да је делатност предузећа нека од делатности коју закон одређује као делатност од општег интереса; другог, да је оснивач тог предузећа држава или нека од јединица локалне самоуправе.
Као делатности од општег интереса одређене су: производња, пренос и дистрибуција електричне енергије; производња и прерада угља; истраживање, производња, прерада, транспорт и дистрибуција нафте и природног и течног гаса; промет нафте и нафтних деривата; железнички, поштански и ваздушни саобраћај; телекомуникације; издавање службеног гласника Републике Србије; издавање уџбеника; коришћење, управљање, заштита и унапређивање добара од општег интереса (воде, путеви, минералне сировине, шуме, пловне реке, језера, обале, бање, дивљач); комуналне делатности. Поред наведених делатности од општег интереса су и оне делатности које су од стратешког значаја за Републику као и делатности неопходне за рад државних органа и јединица локалне самоуправе. 
Јавно предузеће оснива Република Србија односно, за обављање комуналне делатности или делатности од значаја за рад локалне самоуправе, јединица локалне самоуправе или аутономне покрајине. Акт о оснивању, закон - уколико је оснивач Република Србија, односно одлука скупштине - ако је оснивач јединица локалне самоуправе или аутономна покрајина, садржи нарочито одредбе о: а) називу и седишту оснивача; б) пословном имену и седишту; в) делатности; г) правима и обавезама оснивача према предузећу односно предузећа према оснивачу; г) условима и начину утврђивања и распреда добити и сношењу ризика; д) заступању и органима предузећа; е) износу основног капитала, као и опису, врсти и вредности неновчаног улога; ж) имовини која се 


не може отуђити односно имовини за чије отуђење је неопходна сагласност оснивача; з) заштити животне средине.
Јавно предузеће је правно лице, тај статус стиче даном уписа у регистар Агенције за привредне регистре и за обавезе у правном промету одговара целокупном својом имовином. Имовину јавног предузећа чине право својине на покретним и непокретним стварима, новчана средства, хартије од вредности и друга имовинска права, укључујући и право коришћења добара у државној својини.

(Литература: Слободан Ненадовић: Основи пословног права, Ваљево 2013, ВИПОС, стр. 204-207)



· Привредне асоцијације
· Привредне коморе, општа удружења предузетника и задружни савези (стр. 210-214)

Привредне асоцијације
Привредне коморе су интересне, самосталне и пословно стручне организације привредних субјеката. У историјском смислу оне и настају као резултанта потребе средњовековних трговаца односно њихових удружења (гилди, цехова) да заједнички артикулишу и штите своје интересе у односу према држави, према другим, често конкурентским удружењима трговаца, да се међусобно договарају, размењују искуства и унапређују пословање. 
(Литература: Слободан Ненадовић: Основи пословног права, Ваљево 2013, ВИПОС, стр. 210-214)







· Уговори у привреди
· Општа правила о уговорима у привреди, појам уговора у привреди и концепција јединства облигационоправних односа, основна начела код уговора у привреди (начело неформалности, начело теретности, начело поштења и савесности, начело појачане пажње, начело забране стварања и искоришћавања м онополског положаја) (стр. 215-221)
· Неке специфичности код закључења уговора у привреди (општа понуда и позив на понуду, закључење уговора ћутањем понуђеног, закључење уговора од стране неовлашћеног лица, закључење уговора путем телекомуникационих система, закључење уговора приступањем, преговори за закључење уговора) (стр. 222-229)

Уговори у привреди – општа правила
Сходно субјективно-објективној концепцији уговора у привреди, они се могу дефинисати као “уговори које предузећа и друга правна лица која обављају привредну делатност, као и имаоци радњи и други појединци који у виду регистрованог занимања обављају неку привредну делатност, закључују међу собом у обављању делатности које сачињавају предмете њиховог пословања или су у вези са тим делатностима.” Дакле, да би сходно нашем Закону о облигационим односима један уговор био уговор привредног права неопходно је кумулативно испуњење два услова: првог, да се ради о уговорима које привредни субјекти међусобно закључују и другог, да се ради о уговорима које они закључују у обављању делатности које сачињавају предмет њиховог пословања или су у вези са тим делатностима.

(Литература: Слободан Ненадовић: Основи пословног права, Ваљево 2013, ВИПОС, стр. 215-229)




Контролна питања:
1. Који се послови обављају на регулисаном тржишту (берзи) ?
2. Како се оснива берза ?
3. Шта је јавно предузеће ?
4. Који су органи јавних предузећа и како се они бирају ?
5. Које послове обављају Привредне коморе ?
6. Које специфичности уговоре у привреди издвајају у специфичну категорију уговора ?
7. Шта значи концепција јединства или јединственог регулисања облигационих односа ?
8. Каква је разлика између понуде и позива на понуду ?
9. Може ли се и под којим условима уговор у привреди закључити ћутањем понуђеног ?
10. Какве су специфичности закључивања уговора атхезијом (приступањем) ?
Одговори:
1. На регулисаном тржишту обављају се, између осталих, следећи послови: повезивање интереса различитих лица у вези куповине и продаје финансијских инструмената на тржишту, чување и обезбеђивање информација о тражњи, понуди, котацији и тржишним ценама финансијских инструмената, продаја и лиценцирање тржишних података и друго.
2. Берза се оснива у форми акционарског друштва, уз обезбеђење посебним законом минималног новчаног дела основног капитала и дозволу за рад коју издаје Комисија за хартије од вредности.
3. Јавно предузеће је предузеће које обавља делатност од општег интереса, а чији су оснивачи држава односно јединице локалне самоуправе.
4. У систему једнодомног управљања органи јавног предузећа су надзорни одбор и директор, а у систему дводомног управљања надзорни одбор, извршни одбор и директор. Директора јавног предузећа именује оснивач на основу јавно спроведеног конкурса као и чланове Надзорног одбора, додуше без спроведеног конкурса. Ипак, надзорни одбор обавезно има једног члана из реда запослених као и једног независног члана, ако је реч о предузећу чији је оснивач Република. Извршни одбор се именује од стране надзорног одбора.
5. Привредне коморе пружају и организују пружање стручне помоћи члановима, прате и анализирају појаве из оквира привредног живота, раде на унапређењу економске сарадње са иностранством, врши одређена јавна овлашћења, даје иницијативе за доношење закона и других прописа из области привредног пословања и слично.
6. Прво, то су уговори које међусобно закључују привредни субјекти; друго, то су уговори који за предмет имају обављање неке привредне делатности или су у вези с обављањем тих делатности.
7. Концепција јединства облигационих односа значи да су правила уговорног права код нас регулисана једним законом и то Законом о облигационим односима, без обзира на одређене специфичности које се везују за облигационе односе у привреди.
8. Понуда представља предлог једне стране другој ради закључења уговора и мора садржати све битне елементе уговора чијем је закључењеу намењена. Позив на понуду представља позив једне стране другој да јој учини понуду под условима наведеним у том позиву.
9. Уколико између уговорних страна већ постоји стална пословна веза у погледу одређене робе ћутање понуђеног на понуду која се односи на такву робу сматраће се као прихват понуде уколико се понуда одмах или у остављеном року не одбије.
10. То су уговори код којих једна страна унапред одређује све елементе неког уговора, а друга страна уговору само приступа, прихвата га онако како је он понуђен или одбија његово закључење. 
